
Personer

Husmannsplassen Lyngen:

Nora Turner – seriens hovedperson, gift med kaptein August Turner

Martin Lyngen – Noras stefar

Theodora Lyngen/Emilie Løkkevik – Noras mor

Jonas Lyngen – Noras stebror, forlovet med Oddveig Skogen

Johanna Lyngen – Noras lillesøster

Henrik Lyngen – Martins far

Alvhild Lyngen – Martins mor

 

Falkensten herregård:

Konrad Krogstad – avdød eier av Falkensten, far til Yngve og adoptivfar til kaptein Turner

Yngve Krogstad – eier av Falkensten

Abelone Krogstad – Yngves hustru

Annemor – tjenestepike

 

Villa Havgløtt:

Hedvig Haavang – enke etter disponent Haavang, datter av Yngve og Abelone Krogstad

Linnea Haavang – disponent Haavangs datter, Hedvigs stedatter

Agda – tjenestepike

Fru Bergsett – husholderske

Steinar Stenersen – lakei

Torill – kokke

Halvard Engen – stallkar

 

Løkkeviks villa i Sandefjord:

Karl Peder Løkkevik – Noras far

Niels Ole Løkkevik – Noras tvillingbror

Konstanse Breivang – Niels’ tidligere forlovede

Øydis – tjenestepike

 

Andre:

Kaptein August Turner – Konrads adoptivsønn og Noras ektemann

William – kapteinens sønn

Oddveig Skogen – Noras venninne, forlovet med Jonas

Slarven/Odd Tangen – Løvøyas største sladrehank

Ellinor – venninne av Nora og Oddveig

Signe – Ellinors datter

Herr og fru Omdal – ekteparet Ellinor tjener hos i Åsgårdstrand

Vetle Omdal – ekteparet Omdals nevø


Slik sluttet forrige bok:

«Johanna!» ropte Jonas da han var nær nok til å se at Tass bakset med noe akkurat der fjellet sluttet og havet begynte.

«Nei, nei, nei …!» jamret Jonas idet han forsto at det var Johanna.

Søsteren lå med ansiktet ned i sjøen, helt livløs.

Tass hadde bitt seg fast i ermet på jakken hennes og prøvde forgjeves å trekke henne på land.

Det var så glatt på svaberget at Jonas ikke klarte å stoppe, og han skled ut i vannet ved siden av Johanna. Fjellet skrånet kraftig ut i sjøen, og det var bratt og dypt nok til at han forsvant helt under. Vannet var iskaldt, og han svelget en munnfull før han klarte å få hodet over vann igjen. Heldigvis fant han fotfeste i noen sprekker i fjellsiden, og med hundens hjelp, klarte han å skyve Johanna opp på land. Han bykset etter, men det var vanskelig å komme seg opp på det glatte svaberget. Omsider klarte han det likevel, og han knelte ved siden av søsteren.

«Johanna!» ropte han og veltet henne over på siden.

En flenge var synlig i pannen hennes. Blodet hadde blandet seg med vann, og det så ille ut. Men det var ikke såret som bekymret ham mest. Søsteren hadde lukket øynene, og hun var kritthvit i ansiktet.

«Johanna!» gråt han. «Du må våkne!»

Han dro henne opp i fanget og prøvde fortvilet å finne tegn til liv. Men søsteren lå helt stille i armene hans.

Hun pustet ikke lenger.


Kapittel 1

Løvøya, desember 1861

Det var sent på kveld, og mørket hadde for lengst lagt seg over Løvøysund. Vinden kom i kjølige kast, men Jonas enset verken det eller at han var gjennomvåt etter å ha hoppet uti sjøen for å trekke søsteren opp på land. Nå satt han bare der på svaberget med Johanna i fanget og vugget den livløse kroppen. Ved siden av ham sto Tass. Hunden klynket og stirret på Johanna med øyne som så ut til å være fulle av tårer.

«Du må våkne, Johanna,» gråt Jonas og klemte søsteren inntil seg. «Se på meg, vær så snill.»

Men han fikk ingen reaksjon. Søsteren var blek, bortsett fra det røde kuttet i pannen og blodet som blandet seg med sjøvannet.

Tass dyttet til Johanna med snuten og slikket henne forsiktig på haken.

«Hun er kald, Tass,» sa Jonas. «Vi må få henne i hus.»

Han begynte å reise seg med Johanna i armene, men kroppen var stiv av kulde, og det var glatt av frost på svaberget. Da Tass samtidig hoppet opp og dyttet til Johanna i magen med forlabbene, skled Jonas og mistet grepet. Det var så vidt han klarte å slå armene om søsteren før hun deiset i bakken, og han klemte hardt til om brystet og magen hennes.

Da skjedde det noe. Hele Johanna rykket til, og så hørte han noe. Et lite klynk, etterfulgt av et stønn og lyden av søsteren som brakk seg.

Jonas hadde vært overbevist om at Johanna var død, og nå strømmet lettelsen gjennom kroppen.

«Takk Gud!» ubrøt han gråtkvalt. Han la henne ned på bakken igjen, før han ga brystet og magen hennes en ny klem og lente henne fremover slik at hun kunne gulpe opp mer vann.

Tre ganger kastet Johanna opp før hun var tom.

«Johanna?» Jonas vendte henne mot seg og holdt henne i armene sine. Han møtte det blasse blikket hennes, men det varte ikke lenge før øyelokkene gled igjen på ny.

«Johanna?» Jonas strøk håret bort fra søsterens ansikt. «Hører du meg?»

Hun jamret seg lavt, men det var alt. Leppene hennes var blålige, og hun var iskald.

«Vi må få henne i hus, Tass,» sa Jonas igjen, glad for at han hadde hunden å snakke til så han klarte å bevare roen. Fort løftet han søsteren opp og begynte å løpe mot huset.

Tass sprang foran opp bakken og gjødde av full hals. Det tok ikke lang tid før han hadde påkalt oppmerksomheten til alle i huset, og innen Jonas nådde frem til den lille hytta der besteforeldrene bodde på sommeren, kom de ham løpende i møte.

Faren var raskest og møtte Jonas ved slipesteinen.

«Johanna!» ropte han bekymret. «Hva er skjedd?»

Jonas svaiet, utmattet av anstrengelsen ved å løpe opp. Faren så det og løftet datteren ut av armene hans.

«Hun falt i sjøen, og jeg tror at hun må ha slått seg bevisstløs i fallet,» forklarte Jonas mens han gikk sammen med faren det siste stykket. «Hun har et blødende sår i pannen, og hun var helt livløs da jeg fant henne. Vi kan takke Tass for at hun ikke sank eller fløt til havs, for han hadde bitt seg fast i jakkeermet hennes og holdt henne inntil fjellet frem til jeg kom.»

«Å, Gud! Johanna!» lød morens fortvilte røst. Hun og besteforeldrene nådde også frem til dem nå. Hun så på Jonas med desperasjon i blikket.

«Nei,» sa han gråtkvalt. «Hun har kastet opp en del vann, og hun puster.»

Moren grep Johannas livløse hånd og løp sammen med faren inn i huset. Tass holdt seg nær Johanna, men nå som foreldrene hadde overtatt, saktnet Jonas farten og gikk inn sammen med besteforeldrene. Først da en kraftig kuldegysning gikk gjennom kroppen, merket han hvor iskald han var, og at støvlene og klærne var tunge av sjøvann.

«Gå og få på deg tørre klær, gutten min,» sa farmoren og la hånden på underarmen hans. «Du har gjort alt du kan for henne, nå må du ta vare på deg selv.»

Jonas nikket, selv om han ikke var det minste bekymret for seg selv. Men han så at det var blitt en vanndam der han sto, så han sparket av seg støvlene og dro av seg alt unntatt buksene og undertrøyen. Så gikk han til kisten der han hadde et skift med klær, og hentet det han trengte.

Foreldrene hadde båret Johanna inn i soverommet og lagt henne i sengen. Besteforeldrene sto i stuen, rett utenfor soveromsdøren. Det var ikke rom for privatliv, og Jonas tok derfor med seg de tørre klærne og et håndkle og gikk helt ut for å skifte. Så snart han hadde lukket døren bak seg, dro han av seg den våte trøyen og buksen, og han hutret da kald desembervind strøk over den bare huden. Frem til i kveld hadde det vært lunt og varmt høstvær, men nå hadde det så absolutt slått om, og det var tydelig at vinteren var i anmarsj. Han så at gresset var dekket av rim, som glitret når månen fant en glipe i skyene og sendte sine stråler ned over bakken.

Det var en lise da Jonas omsider hadde fått på seg tørre klær. Han plukket opp håndkleet og tørket håret. Det var stivt, og han kunne nesten kjenne det knase da han klemte ut så mye av sjøvannet han klarte. Han lot de våte klærne ligge igjen på trammen og kom seg inn i huset. Da han nærmet seg døren til søsterens soveværelse, gjorde besteforeldrene plass til ham slik at han kunne se inn.

Rommet var tussmørkt. Et enkelt lys var tent på nattbordet og kastet et varmt skjær over sengen og Johannas bleke ansikt. Hun var innpakket i tepper, og Tass hadde lagt seg så lang han var langs siden hennes, nærmest veggen. Jonas var ikke i tvil om at hunden prøvde å varme henne. Han hadde av og til tenkt at Tass forsto mer enn de trodde, og etter det som var skjedd i kveld, hadde han fått det bekreftet.

Moren satt på sengen med Johannas hånd i sin. Faren sto ved siden av og så ned på datteren med en bekymret mine.

«Dette kunne gått riktig ille,» sa farmoren lavt.

«Ja, vi får takke Vårherre for at han sparte henne,» bemerket farfaren. «I tillegg til Jonas, naturligvis,» la han til.

«Tass fortjener den aller største takken,» sa Jonas stille. «Hadde det ikke vært for ham …»

Han sa ikke mer, for en klump presset på i halsen og gjorde det vanskelig.

«Huff, hva skulle hun nå ned på svaberget å gjøre når det er så glatt?» fortsatte farmoren.

«Vi får spørre henne når hun kvikner til,» sa farfaren.

«Vi trenger ikke det,» sa Jonas, som hadde fått kontroll på følelsene igjen. «Jeg er temmelig sikker på at hun ville fiske, for å hjelpe oss å skaffe penger til husleien.»

«Å, nei!» sukket farmoren. «Vi snakket om det tidligere i kveld, at det ikke kom til å bli mer graving i kanalen nå som vinteren kom, og at vi ikke ante hvordan vi skulle erstatte den inntekten, men det var da ingen som tenkte at hun skulle gjøre noe slikt?»

«Nei, og både mor og jeg har sagt til henne at hun ikke skal gå alene for å fiske, men hun ville nok veldig gjerne hjelpe til.» sa Jonas.

«Stakkars liten,» sa farmoren. «Jeg var ikke klar over at hun bekymret seg for slikt.»

I det samme hostet Johanna, og alle snudde seg mot den bleke skikkelsen i sengen.

«Johanna?» Moren lente seg frem og strøk henne vart over kinnet. «Hører du meg?»

Men Johanna lå helt stille.

«Dette er ikke normalt,» sa moren og kikket fortvilet opp på faren. «Burde hun ikke våkne nå som hun har kastet opp alt vannet?»

«Kanskje det er slaget i hodet?» undret Jonas. Etter det han selv ble utsatt for på Møringa, da verthuseierens menn nesten slo ham i hjel, visste han at slike skader kunne være svært alvorlige. Den eneste grunnen til at han fortsatt var i live, var at den kalde snøen som lå over ham, hadde bremset blødningen i hjernen.

«Hvis det er en hevelse, må den kjøles ned,» fortsatte Jonas.

Moren hadde allerede reist seg, og etter at hun hadde trukket håret bort fra Johannas panne, kjente hun med fingertuppene over såret.

«Hun er ganske hoven,» sa moren og snudde seg mot farmoren. «Kan du hente en kald klut som jeg kan legge på pannen hennes, Alvhild?»

«Ja visst,» svarte farmoren. Ikke lenge etter var hun tilbake med en våt klut til moren. Hun la den straks mot Johannas panne, og Jonas holdt spent øye med søsterens ansikt. Hvis kluten var kald, burde hun vel vise en form for reaksjon? Men søsteren var helt urørlig.

«Kanskje vi bør ta henne med til sykehuset?» spurte han.

«Jeg vet ikke om vi bør risikere å frakte henne i båt med den vinden og kulden som er nå,» svarte faren, som så ut til å ha grunnet over det samme.

«Hva med Nora?» fortsatte Jonas. «Burde jeg ro over til Keisemark og hente henne? I tilfelle …»

«Nei,» avbrøt moren. «Det blir ikke nødvendig. Johanna kommer til å bli helt frisk igjen, og vi trenger ikke å forstyrre Nora midt på natten.» Hun lød anstrengt, og Jonas fikk en følelse av at hun prøvde å berolige både dem og seg selv, men uten at det helt gikk som hun håpet.

I det samme gryntet Johanna, og håpet vendte tilbake. De trakk alle nærmere og så spent på den bleke piken i sengen. Etter noe som virket som en evighet, åpnet søsteren forsiktig opp øynene.

«Mor?» sa hun med ru stemme.

«Jeg er her, kjære,» svarte moren og smilte til tross for tårene som rant nedover kinnene hennes.

«Jeg har vondt i hodet og i halsen,» pep Johanna med en grimase.

«Ja, jenta mi, det har du nok,» svarte moren. «Men det gjør ingenting, du kommer til å bli helt bra igjen.»

«Hva skjedde?»

«Husker du det ikke?»

Johanna rynket pannen.

«Jo, jeg … ville fiske,» sa hun. «Jeg vet at jeg ikke får lov til å gå alene, men jeg hadde med meg Tass. Jeg ville bare hjelpe til, og …» Stemmen brast, og hun kremtet: «Er dere sinte på meg?»

«Nei, vi er ikke sinte på deg.» Moren strøk Johanna over håret. «Vi er bare inderlig glade for at det gikk bra.»

«Jeg gled på svaberget da jeg kastet ut snøret,» fortsatte Johanna. «Jeg falt fremover og slo pannen. Så vet jeg ikke mer, før …» Hun kikket forbi moren, mot Jonas. «Du må ha dratt meg opp av vannet, og jeg husker at du fikk meg til å kaste opp.»

«Det var snartenkt av deg, Jonas,» sa farfaren. «Det har antakelig reddet livet hennes.»

«Det var faktisk Tass som reddet deg, Johanna,» sa Jonas og kikket på gjeterhunden som lå så lang han var ved søsterens side. «Han holdt deg inne ved fjellet til jeg kom og sørget for at du ikke forsvant i havet. Så hoppet han på deg akkurat da jeg skulle løfte deg opp, og jeg mistet deg nesten og måtte ta et bedre grep. Det var det som fikk deg til å kaste opp, så hvis det ikke hadde vært for Tass …»

Han sa ikke mer, og alle ble tankefulle. Hunden hadde løftet hodet da han hørte navnet sitt, men nå la han seg ned igjen med et tungt sukk, som om han ikke kunne begripe hvorfor de var så overrasket over hans livreddende innsats.

Johanna strøk over hundens ører.

«Jeg trett, mor,» sa hun. «Jeg vil bare sove.»

Jonas og faren vekslet usikre blikk.

«Kanskje du bør forsøke å holde deg våken?» sa moren. «Hvis du setter deg opp i sengen og …» Hun tidde da Johannas øyne gled igjen og søsterens hånd falt ned fra hundens hode.

«Sovnet hun?» spurte farmoren engstelig.

«Ja, jeg tror det,» svarte moren. «Det gikk raskt.»

«Er det et dårlig tegn?» undret Jonas, men det var ingen som kunne svare ham på det. «Hva gjør vi nå?»

«Nå kan vi ikke gjøre annet enn å vente og se,» sa faren, og en vond taushet senket seg i det tussmørke rommet.

